b'\n_START_ARTICLE_\nConrad de Montferrat\n_START_SECTION_\nPrimers anys\n_START_PARAGRAPH_\nConrad va ser el segon fill del marqu\xc3\xa8s Guillem V de Montferrat el Vell, i la seva esposa Judit de Babenberg. Va ser primer cavaller de Frederic I Barba-roja, Llu\xc3\xads VII de Fran\xc3\xa7a i Leopold V d\'\xc3\x80ustria._NEWLINE_No se sap ni la data exacta ni el lloc on va n\xc3\xa9ixer Conrad, encara que \xc3\xa9s probable que naix\xc3\xa9s en Casale, la capital del marquesat del seu pare. Se l\'esmenta per primera vegada en una carta datada en 1160, quan estava servint en la cort del seu oncle matern, Conrad, bisbe de Passau, i m\xc3\xa9s tard arquebisbe de Salzburg. Probablement li van posar el nom de Conrad pel seu oncle o pel mig germ\xc3\xa0 de la seva mare, el rei dels romans, Conrad III. _NEWLINE_Conrad va participar activament en pol\xc3\xadtica des que tenia 20 anys. Va participar amb altres membres de la seva fam\xc3\xadlia en la campanya contra la lliga Llombarda, on va demostrar ser un eficient comandant. Prengu\xc3\xa9 part en les negociacions de pau del papa Alexandre III fins a Modena. Pass\xc3\xa0 tot l\'any 1176 a la Toscana. El seu primer matrimoni va ser abans de 1179 amb una dama sense identificar, possiblement filla del comte Meinard I de Gor\xc3\xadzia, per\xc3\xb2 ella va morir a la fi del 1186 sense deixar descendents vius.\n_START_SECTION_\nConrad a l\'Imperi Bizant\xc3\xad\n_START_PARAGRAPH_\nEl 1179, seguint l\'alian\xc3\xa7a del seu pare amb l\'emperador Manuel I Comn\xc3\xa8, Conrad va dirigir un ex\xc3\xa8rcit contra les tropes de Frederic I Barba-roja, dirigides pel canceller imperial Cristi\xc3\xa0, arquebisbe de Mag\xc3\xbancia. Al setembre el va derrotar a Camerino i va fer presoner al propi canceller (pr\xc3\xa8viament, el canceller havia fet presoner a Conrad). Va deixar al captiu en mans del seu germ\xc3\xa0 Bonifaci i va partir cap a Constantinoble reclamat per l\'emperador bizant\xc3\xad, tornant a It\xc3\xa0lia breument despr\xc3\xa9s de la mort de Manel el 1180. Ja en la trentena, la seva personalitat i bones maneres van causar una agradable impressi\xc3\xb3 en la cort bizantina: l\'historiador bizant\xc3\xad Nicetes Coniates el descriu com "de bella aparen\xc3\xa7a, en la flor de la vida, excepcional i sense igual en coratge i intel\xc2\xb7lig\xc3\xa8ncia, i al millor moment de la for\xc3\xa7a del seu cos"._NEWLINE_A l\'hivern del 1186/1187, Isaac II \xc3\x80ngel va oferir a la seva germana Teodora que es cas\xc3\xa9s amb el germ\xc3\xa0 menor de Conrad, Bonifaci. El matrimoni pretenia renovar l\'alian\xc3\xa7a de l\'Imperi Bizant\xc3\xad amb els Montferrat, per\xc3\xb2 Bonifaci ja estava casat. Conrad, que havia enviduat recentment, tenia intenci\xc3\xb3 d\'unir-se al seu pare per lluitar amb els croats des del Regne de Jerusalem, per\xc3\xb2 va acceptar l\'oferta d\'Isaac i va tornar a Constantinoble en la primavera del 1187 per casar-se ell mateix amb Teodora. Amb aquest matrimoni, Conrad va aconseguir el rang de c\xc3\xa8sar. No obstant aix\xc3\xb2, gaireb\xc3\xa9 immediatament va haver d\'ajudar l\'emperador a defensar el seu tron enfront d\'una revolta liderada pel general Aleix Branas. Segons les cr\xc3\xb2niques, Conrad va haver d\'instigar el feble emperador a prendre la iniciativa. Conrad va lluitar heroicament en una batalla que li va costar la vida a Branas, sense escut ni elm, i vestint solament una lleugera pell de lli sota la cota de malla. Tan sols va ser ferit lleument en una espatlla, mentre que el rebel Branas va ser assassinat i posteriorment decapitat pels seus propis guardaespatlles._NEWLINE_Tanmateix, Conrad va pensar que el seu important servei havia estat recompensat molt pobrament, i va comen\xc3\xa7ar a desconfiar dels sentiments antillatins dels bizantins: el seu germ\xc3\xa0 Renyer havia estat assassinat el 1182 d\'un possible intent de venjan\xc3\xa7a de la fam\xc3\xadlia de Branas. Conrad va decidir posar terra pel mig i va anar al regne de Jerusalem al juliol de 1187, embarcat amb un vaixell mercant genov\xc3\xa8s.\n_START_SECTION_\nDefensa de Tir\n_START_PARAGRAPH_\nConrad es va trobar amb el seu pare al castell de Sant Elies. Conrad va desembarcar primer a Acre, que recentment havia caigut sota el poder de Salad\xc3\xad, i va navegar cap al nord fins a Tir, on es trobaven les restes de l\'ex\xc3\xa8rcit croat. Despr\xc3\xa9s de la seva vict\xc3\xb2ria en la batalla de les Banyes d\'Hattin sobre l\'ex\xc3\xa8rcit de Jerusalem, Salad\xc3\xad es va encaminar sobre la marxa cap al nord per capturar Acre, Sid\xc3\xb3, i Beirut. Ramon III de Tr\xc3\xadpoli, el seu fillastre Reginald de Sid\xc3\xb3 i altres nobles van aconseguir escapar de la batalla i fugir a Tir, i estaven ja ansiosos de tornar a les seves terres per organitzar la seva defensa. Per\xc3\xb2 Ramon de Tr\xc3\xadpoli es trobava en un delicat estat de salut i, va morir poc despr\xc3\xa9s de tornar a casa._NEWLINE_Segons es diu a la cr\xc3\xb2nica titulada Continuaci\xc3\xb3 de Guillem de Tir, Reginald de Sid\xc3\xb3 va prendre el seu c\xc3\xa0rrec en Tir i va estar en les negociacions de rendici\xc3\xb3 de la ciutat amb Salad\xc3\xad. Suposadament, Conrad va rebutjar les propostes de Salad\xc3\xad i va aconseguir la lleialtat absoluta dels habitants de Tir. Reginald se\'n va anar per fortificar el seu propi castell de Beaufort, en les ribes del riu Litani. Amb el suport de la comunitat de comerciants italians establerts a la ciutat, Conrad va reorganitzar la defensa de Tir, establint una comuna similar a les moltes contra les quals ell havia lluitat a It\xc3\xa0lia._NEWLINE_Al novembre del 1187, Salad\xc3\xad va tornar a assetjar per segona vegada Tir._NEWLINE_Conrad estava encara al comandament de la ciutat, i havia aprofitat el temps per seguir fortificant-la i omplir-la dels refugiats cristians que venien del nord del Regne de Jerusalem. Aquesta vegada, Salad\xc3\xad va optar per combinar un assalt per terra i mar, bloquejant el port. En un incident descrit per l\'Itinerarium Peregrinorum , Salad\xc3\xad va presentar davant dels murs de la ciutat al pare de Conrad, Guillem V de Montferrat, que havia estat capturat en la batalla de les Banyes d\'Hattin. Va oferir alliberar Guillem i lliurar-li grans regals si rendia Tir. Per\xc3\xb2 el seu anci\xc3\xa0 pare li va dir que es mantingu\xc3\xa9s ferm encara que el matessin els egipcis. Conrad va declarar que Guillem havia viscut una llarga vida, i ell mateix li va apuntar amb el seu arc des de les muralles. En veure aquesta reacci\xc3\xb3, suposadament Salad\xc3\xad va exclamar: "Aquest home \xc3\xa9s un pag\xc3\xa0 i molt cruel". Per\xc3\xb2 l\'engany enfront de Salad\xc3\xad va tenir \xc3\xa8xit i el vell marqu\xc3\xa8s Guillem va ser alliberat a l\'actual ciutat siriana de Tartus el 1188, d\'on retornaria al costat del seu fill per morir poc despr\xc3\xa9s._NEWLINE_A l\'alba del 30 de desembre, les forces de Conrad van llan\xc3\xa7ar un r\xc3\xa0pid atac sobre els cansats mariners egipcis i van capturar moltes galeres. La resta dels vaixells egipcis van intentar escapar cap a Beirut, per\xc3\xb2 els vaixells de Tir els van interceptar obligant-los a embarrancar les naus a la platja i fugir a peu. Llavors Salad\xc3\xad va ordenar l\'assalt contra els murs de la ciutat, pensant que els defensors estaven distrets amb la batalla naval. No obstant aix\xc3\xb2, Conrad va llan\xc3\xa7ar als seus homes a una c\xc3\xa0rrega fora de les portes de la ciutat que van destrossar l\'enemic: el cavaller Hug de Tiber\xc3\xadades es va distingir especialment en la batalla. Salad\xc3\xad es va veure obligat novament a abandonar el setge, va cremar les seves m\xc3\xa0quines de guerra i vaixells per evitar que caiguessin en mans de Conrad.\n_START_SECTION_\nLluita per la Corona de Jerusalem\n_START_PARAGRAPH_\nA l\'estiu del 1188, Salad\xc3\xad va posar a la venda el captiu Guiu de Lusignan, el marit de la reina Sibil\xc2\xb7la de Jerusalem. Un any despr\xc3\xa9s, el 1189, Guiu, acompanyat pel seu germ\xc3\xa0 Godofreu, va apar\xc3\xa8ixer a Tir reclamant a Conrad que li lliur\xc3\xa9s les claus de la ciutat. Conrad es va negar i va declarar que Guiu havia perdut el seu dret a ser rei de Jerusalem en la batalla de les Banyes d\'Hattin. Conrad va assegurar que mantindria la ciutat fins a l\'arribada dels reis des d\'Europa. Para aix\xc3\xb2, va invocar els termes expressats en l\'\xc3\xbaltima voluntat de Baldu\xc3\xad IV, termes trencats per Guiu i Sibil\xc2\xb7la: al moment de la mort del seu nebot Baldu\xc3\xad V, aquest va expressar el seu desig que fossin els seus m\xc3\xa9s directes hereus els qui exercissin la reg\xc3\xa8ncia fins que la successi\xc3\xb3 fos possible i va ser exercida per Enric II d\'Anglaterra, Felip II de Fran\xc3\xa7a i Frederic I Barba-roja. Conrad no va permetre a Guiu i Sibil\xc2\xb7la entrar a la ciutat, encara que els va permetre acampar als afores de Tir._NEWLINE_Conrad va ser persuadit pel seu cos\xc3\xad, Llu\xc3\xads III landgravi de Tur\xc3\xadngia, a unir-se a Guiu en el setge d\'Acre el 1189, durant la tercera croada. El setge va finalitzar dos anys despr\xc3\xa9s. A l\'estiu del 1190, Conrad va viatjar a Antioquia per portar un jove parent seu, Frederic VI de Su\xc3\xa0bia, fora de perill al costat de les restes de l\'ex\xc3\xa8rcit imperial de Frederic Barba-roja._NEWLINE_Guiu de Lusignan era rei de Jerusalem \xc3\xbanicament pel seu matrimoni amb Sibil\xc2\xb7la. Per\xc3\xb2 quan Sibil\xc2\xb7la i les seves filles van morir per malaltia aquest any, Guiu es va negar a lliurar la corona. L\'hereva del regne de Jerusalem era Isabel, germanastra de Sibil\xc2\xb7la, que estava casada amb Hunfred IV de Toron. No obstant aix\xc3\xb2, Conrad comptava amb el suport de la mare d\'Isabel, Maria Comn\xc3\xa8, i del seu padrastre Balian d\'Ibelin, el de Reinald de Ch\xc3\xa2tillon i d\'altres nobles croats. Van aconseguir que s\'anul\xc2\xb7l\xc3\xa9s el matrimoni d\'Isabel al\xc2\xb7legant que era menor d\'edat quan es va casar i que, per tant, no li era possible donar el seu consentiment. Llavors Conrad es va casar amb Isabel (24 de novembre del 1190), la qual cosa va provocar rumors de big\xc3\xa0mia, ja que encara seguia casat amb Teodora. No obstant aix\xc3\xb2, l\'historiador Coniates, que solia denunciar amb duresa qualsevol irregularitat marital o sexual, no en fa esment. Aix\xc3\xb2 podria indicar que el divorci de Conrad ja s\'havia efectuat a Bizanci abans del 1190; fet que d\'altra banda explicaria el que ja no hi torn\xc3\xa9s mai m\xc3\xa9s. Tamb\xc3\xa9 va haver-hi objeccions al matrimoni des del punt de vista del dret can\xc3\xb2nic, ja que un germ\xc3\xa0 de Conrad hi havia estat casat amb una mig germana d\'Isabel, i la llei de l\'Esgl\xc3\xa9sia igualava aquest parentiu al de sang. El legat papal, Ubaldo Lanfranchi, qrquebisbe de Pisa, va donar la seva aprovaci\xc3\xb3 i  els seus opositors van denunciar que l\'arquebisbe havia estat subornat. El matrimoni va ser oficiat el 24 de novembre del 1190 per Felip de Dreux, bisbe de Beauvais i fill del cos\xc3\xad de Conrad, Robert I de Dreux. Des d\'aquest moment Conrad es va convertir de iure en rei de Jerusalem. No obstant aix\xc3\xb2, havia estat ferit en batalla tan sols nou dies abans, i despr\xc3\xa9s de les noces va tornar a Tir amb la n\xc3\xbavia per recuperar-se. Va tornar al setge de Jerusalem a la primavera i va protagonitzar un infructu\xc3\xb3s atac contra la Torre de les Mosques, en l\'entrada del port._NEWLINE_Com que Guiu era vassall del rei angl\xc3\xa8s Ricard Cor de Lle\xc3\xb3 per les seves possessions al Poitou, Ricard li donava suport en la disputa, mentre que Conrad estava sent secundat pels seus cosins el duc Leopold V d\'\xc3\x80ustria i el rei Felip II de Fran\xc3\xa7a. Conrad va exercir de cap de la negociaci\xc3\xb3 durant el lliurament d\'Acre, i va hissar els estendards de rei a la ciutat. Posteriorment, les dues parts van arribar a un acord: Guiu era confirmat com a rei, i Conrad era nomenat el seu hereu. Conrad va aconseguir retenir en el seu poder les ciutats de Tir, Beirut i Sid\xc3\xb3, mentre que, com a hereu, rebria Jerusalem a la mort de Guiu. Al juliol de 1191 el seu cos\xc3\xad, el rei franc\xc3\xa8s Felip II, va decidir tornar a Fran\xc3\xa7a. Per\xc3\xb2 abans va retornar a Conrad la meitat del tresor saquejat a Acre i tots els prominents musulmans retinguts com a ostatges. El rei Ricard li va demanar a Conrad ajuda contra els seus enemics, per\xc3\xb2 Conrad li va donar llargues tant com va poder. Quan finalment Conrad va cedir (ja que Ricard era el nou capdavanter de la croada), Ricard havia matat tots els ostatges. Conrad no es va unir a Ricard en el seu campament del sud, sin\xc3\xb3 que va preferir romandre amb la seva esposa Isabel en Tir, creient que la seva vida estava en perill. Aproximadament va ser per aquestes dates quan el pare de Conrad va morir._NEWLINE_Durant aquell hivern, Conrad, sospitant que el proper moviment de Ricard seria intentar recuperar Tir per a Guiu, va entaular negociacions amb Salad\xc3\xad. El seu principal objectiu era ser reconegut com a governant del nord del regne de Jerusalem, mentre que Salad\xc3\xad (que simult\xc3\xa0niament estava negociant amb Ricard un possible matrimoni entre el seu germ\xc3\xa0 Al-\xc3\x80dil I i la germana v\xc3\xaddua de Ricard, Joana) esperava que Conrad abandon\xc3\xa9s als Croats. La situaci\xc3\xb3 va donar un gir quan l\'enviat de Ricard, Hunfred de Toron (l\'anterior marit d\'Isabel), va sorprendre l\'enviat de Conrad, Reginald de Sid\xc3\xb3, negociant amb Al-\xc3\x80dil. Sembla que finalment Conrad no va arribar a cap acord, mentre que Joana es va negar a casar-se amb un musulm\xc3\xa0.\n_START_SECTION_\nAssassinat\n_START_PARAGRAPH_\nA l\'abril del 1192 el tron va ser sotm\xc3\xa8s a la votaci\xc3\xb3 dels barons del regne de Jerusalem, els quals van triar, per a consternaci\xc3\xb3 de Ricard, a Conrad. Ricard va vendre a Guiu la senyoria de Xipre (on va continuar usant el t\xc3\xadtol de rei) per compensar-li i evitar que torn\xc3\xa9s al Poitou (ja que la seva fam\xc3\xadlia tenia la reputaci\xc3\xb3 d\'estar en constant rebel\xc2\xb7lia). El nebot de Ricard, Enric II de Xampanya, va portar les not\xc3\xadcies del resultat de les eleccions a Tir i va retornar a Acre el 24 d\'abril._NEWLINE_Per\xc3\xb2 Conrad no va arribar a ser coronat. Durant les \xc3\xbaltimes hores del mat\xc3\xad o primeres del migdia del 28 d\'abril, Isabel, que estava embarassada, tornava massa tard dels banys turcs per dinar amb ell, aix\xc3\xad que Conrad va anar a menjar a casa del seu familiar i amic Felip, el bisbe de Beauvais. El bisbe ja havia dinat i Conrad va decidir tornar a casa seva. Durant el cam\xc3\xad va ser atacat per dos hashshashin que el van apunyalar almenys dues vegades, en el costat i en l\'esquena. Els seus guardaespatlles van matar un dels atacants i van capturar l\'altre. No se sap quant temps va romandre amb vida Conrad despr\xc3\xa9s de l\'atac. Algunes fonts assenyalen que va morir en l\'escena de l\'atac, o en la rodalia d\'una esgl\xc3\xa9sia propera. Per la seva banda, els cronistes de Ricard afirmen que va ser portat amb vida a casa, on va rebre l\'extremaunci\xc3\xb3, i all\xc3\xad va instar Isabel a lliurar la ciutat \xc3\xbanicament a Ricard o al seu representant. Aquesta versi\xc3\xb3 \xc3\xa9s menys cre\xc3\xafble per la pr\xc3\xb2pia relaci\xc3\xb3 de rivalitat que van mantenir tots dos durant anys. Conrad va ser enterrat en Tir, a l\'esgl\xc3\xa9sia dels Hospitalers. El cronista \xc3\xa0rab Ibn al-Athir va escriure: \xc2\xabRealment la mort d\'un rei tant formidable va ser una gran p\xc3\xa8rdua per al regne\xc2\xbb. Tenia uns 46 o 47 anys._NEWLINE_L\'assassinat va quedar sense ser resolt. Despr\xc3\xa9s de ser torturat, el hashshashin supervivent va assegurar que Ricard estava darrere de l\'assassinat, la qual cosa \xc3\xa9s impossible de provar. Algunes sospites van recaure sobre Hunfred de Toron, el primer marit d\'Isabel. L\'ombra de Salad\xc3\xad tamb\xc3\xa9 podria estar despr\xc3\xa9s de l\'assassinat, encara que el fet que estigu\xc3\xa9s enmig de noves negociacions amb Conrad fa d\'aix\xc3\xb2 bastant improbable. A m\xc3\xa9s, Salad\xc3\xad no era partidari dels hashshashin. El 1970 Patrick A. Williams va argumentar que el culpable era Enric de Xampanya, per\xc3\xb2 sembla improbable que prengu\xc3\xa9s una decisi\xc3\xb3 tan dr\xc3\xa0stica sense el consentiment del seu oncle Ricard._NEWLINE_M\xc3\xa9s tard, mentre tornava de les croades disfressat, Ricard va ser reconegut per Meinard II de G\xc3\xb6rz, que era nebot de Conrad, segurament pel primer matrimoni d\'aquest, i va ser empresonat per Leopold V d\'\xc3\x80ustria (cos\xc3\xad de Conrad). Una de les causes per ser detingut va ser precisament l\'assassinat de Conrad. Ricard va sol\xc2\xb7licitar que els hashshashin rehabilitessin el seu nom i, en una oportuna carta suposadament enviada pel l\xc3\xadder hashshashin Raixid-ad-Din Sinan, se l\'exculpa de tot. La carta relatava que en 1191 Conrad havia capturat un vaixell hashshashin que havia buscat refugi en Tir durant una tempesta. Conrad va matar el capit\xc3\xa0, va empresonar a la tripulaci\xc3\xb3 i es va apropiar del tresor que el vaixell transportava. Quan Raixid-ad-Din Sinan va sol\xc2\xb7licitar que la tripulaci\xc3\xb3 fos alliberada i el tresor retornat, Conrad es va negar i Raixid el va sentenciar a mort. No obstant aix\xc3\xb2, \xc3\xa9s dif\xc3\xadcil creure que aquesta carta sigui aut\xc3\xa8ntica: Raixid ja estava mort en aquella \xc3\xa8poca, i a banda d\'aquesta carta no hi ha m\xc3\xa9s dades que sostinguin que els hashshashin tinguessin alguna cosa a veure amb la navegaci\xc3\xb3. D\'altra banda, Isabel, embarassada, es va casar amb Enric de Xampanya tan sols set dies despr\xc3\xa9s d\'enviduar, la qual cosa podria indicar que estava al corrent del que anava a succeir. Tot indica que l\'assassinat va ser promogut dins la pol\xc3\xadtica dels francs a Terra Santa.'